Mandsjurstripelønn

Mandsjurstripelønn (Acer tegmentosum) er en lønneart fra Øst-Asia.

Den er et løvfellende tre som blir opptil 15 m høyt. Barken er grønn med hvite striper. Bladstilken er 4–7 cm lang og glatt. Bladene er 10–12 cm lange og 7–9 cm brede med som regel 3 eller 5 lapper. Bladranden er dobbelt sagtannet, og bladgrunnen er avrundet til hjerteformet. Oversiden er lysegrønn, og undersiden har gule hår i nervehjørnene. Høstfargen er sitrongul.

Trærne har tvekjønnede og rene hannblomster på samme plante (andromonøci). Blomstringen skjer i april. Blomsterstanden er en hengende klase med omtrent 15 blomster. Fruktene er gulbrune samaraer som sitter parvis i en stump eller nesten 180° vinkel. De er modne i september.

Mandsjurstripelønn vokser i bar- og blandingsskoger i Korea, Nord-Kina (Heilongjiang, Jilin, Liaoning) og Russland (Primorskij kraj). Den ligner mye på den amerikanske arten stripelønn (Acer pensylvanicum) og regnes av og til som en varietet av den, Acer pensylvanicum var. tegmentosum.

Arten dyrkes i hager på grunn av den vakre barken. I Norge er den svært sjelden brukt, men den regnes som hardfør til herdighetssone 5. Den danner modne frø i Norge, og frøplanter er funnet både på Tøyen og Ås.

Galleri

Referanser

Litteratur

Eksterne lenker 
 

Lønneslekten